Diari Oficial de la Generalitat Valenciana


Sumari del DOGV 9856, del 24-05-2024 (2024/4757)

RESOLUCIÓ de 21 de maig de 2024, del president de la Comissió de Control del Pla de Pensions per al Personal Empleat Públic de la Generalitat, per la qual es dona publicitat a l'acord d'esta comissió de control, de 23 d'abril de 2024, pel qual es modifiquen diversos articles de les Especificacions del Pla de Pensions.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9856

Data del DOGV
:   24-05-2024

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2024/4757


Data del document
:   21-05-2024

Organisme emissor
:   Conselleria de Hacienda, Economía y Administración Pública

Tipus de document
:   Resolució

Anàlisi jurídica

 Descriptors 

:   * Conselleria d'Hisenda, Economia i Administració Pública

RESOLUCIÓ de 21 de maig de 2024, del president de la Comissió de Control del Pla de Pensions per al Personal Empleat Públic de la Generalitat, per la qual es dona publicitat a l'acord d'esta comissió de control, de 23 d'abril de 2024, pel qual es modifiquen diversos articles de les Especificacions del Pla de Pensions. [2024/4757]  
La Comissió de Control del Pla de Pensions per al Personal Empleat Públic de la Generalitat, en la reunió de 23 d'abril de 2024, va acordar la modificació de diversos articles de les Especificacions del pla, amb l'objecte d'adaptar-los a la normativa actual que regula els Plans i Fons de Pensions i aconseguir més claredat en la redacció d'alguns paràgrafs de les Especificacions.  
A fi de donar la difusió més gran possible a la modificació de les Especificacions del Pla de Pensions adoptada per la Comissió de Control, s'acorda:  
  
Únic  
Donar publicitat en el Diari Oficial de la Generalitat Valenciana a la modificació de les Especificacions del Pla de Pensions per al Personal Empleat Públic de la Generalitat, aprovada en la reunió de 23 d'abril de 2024, que figura com a annex I.  
  
  
  
Annex I  
  
U.  
Es modifica l'article 4.1, que queda redactat de la manera següent:  
«1. El present pla queda adscrit al fons de pensions de la modalitat d'ocupació denominada Pensioval VII, Fons de Pensions.»  
  
Dos.  
Es modifica l'article 13, afegint un paràgraf que serà el punt 16, mentre que l'anterior punt 16 serà el 17. La redacció queda de la manera següent:  
«16. La persona la discapacitat de la qual, en els graus de discapacitat permanent total per a la professió habitual, absoluta per a tot treball i gran invalidesa, fora objecte de revisió per millora, de manera que es reincorporara al seu lloc de treball, podrà tornar a accedir a la condició de partícip sempre que, amb anterioritat a la seua situació de discapacitat, ja reunira els requisits corresponents.  
17. Qualsevol altre dret reconegut en la legislació vigent, en les presents especificacions o que poguera reconéixer-se en modificacions posteriors.»  
  
Tres.  
Es modifica l'article 27, que queda redactat de la manera següent:  
«Les contribucions al pla vindran determinades per a cada entitat per l'annex que incorpora les condicions particulars relatives a la dita entitat.  
Les contribucions seran obligatòries per a les entitats promotores i, atenent el que s'estipula en els annexos corresponents, podran ser voluntàries les aportacions de les persones partícips.  
1. Contribucions de les entitats promotores.  
a) Les contribucions seran obligatòries per a les entitats promotores en els termes i les condicions que es fixen en estes especificacions. Tindran caràcter irrevocable, des del moment en què resulten exigibles, amb independència del seu desemborsament efectiu.  
b) Cada entitat promotora serà responsable del compliment de les obligacions de contribució, respecte de les persones partícips, determinades mitjançant acords o convenis col·lectius, les quals hauran de constar en el seu annex d'adhesió al pla. La quantia global, en còmput anual, no podrà excedir el límit màxim establit per la llei de pressupostos de la Generalitat de cada exercici. La distribució individualitzada serà idèntica per a totes les persones partícips independentment del seu grup o categoria de pertinença i de l'antiguitat en la institució, però amb subjecció al que es preveu en les lletres d i e d'este article.  
c) Les contribucions seran realitzades amb periodicitat mensual i correspondran a la dotzena part de l'import previst en l'any, sense perjuí dels ajustos que, si és el cas, es generaren pel que estipulen les lletres d i e d'este article.  
d) Per al càlcul individualitzat de la contribució, es tindrà en compte el temps real en què la persona partícip ha mantingut esta condició per la seua vinculació administrativa o contractual amb les entitats promotores, i es ponderarà pel percentatge de jornada efectivament treballat en relació amb la jornada legalment establida. Les persones partícips que siguen baixa en les entitats promotores amb anterioritat a l'últim dia hàbil del mes rebran la seua última contribució en proporció als dies de servicis prestats, comptats des de la data de contribució del mes anterior.  
  
e) En el cas del personal de les entitats promotores que adquirisca la condició de partícip amb posterioritat a l'entrada en vigor del pla pel fet de complir els requisits establits en estes especificacions, la data de generació del dret a la contribució serà la del primer dia del mes següent al de la seua alta en el pla.  
2. Aportacions de les persones partícips.  
2.1 Les persones partícips podran realitzar aportacions complementàries exclusivament al seu càrrec en la quantia i en el moment que consideren oportuns, sempre que la suma de totes les aportacions directes o imputades a este o altres plans de pensions no excedisca el límit legal establit en la normativa vigent. Les aportacions hauran d'efectuar-se directament per mitjà del pagament de la persona partícip en el compte obert pel fons de pensions en l'entitat depositària.  
Així mateix, la persona partícip, una vegada haja accedit a la situació de jubilació, podrà continuar realitzant aportacions voluntàries, pel seu compte, al pla per a tota mena de contingències, sempre que no faça ús de cap mena de prestació, cas en què només podrà continuar realitzant aportacions per a la contingència de defunció i dependència.  
  
Amb periodicitat trimestral, l'entitat gestora informarà la Comissió de Control de la quantia individualitzada d'aportacions i mobilitzacions de drets consolidats integrats voluntàriament per les persones partícips en el pla, i distingirà les aportacions periòdiques de les extraordinàries. Este informe trimestral inclourà, també, dades relatives a l'evolució de les aportacions i els drets esmentats, així com totes aquelles que s'acorden oportunament.  
2.2 Es podran realitzar aportacions a favor de persones partícips amb un grau reconegut de discapacitat física o sensorial igual o superior al 65 per cent i psíquica igual o superior al 33 per cent, així com de persones partícips que tinguen una incapacitat declarada judicialment, independentment del seu grau, amb les especialitats següents:  
a) A l'empara d'este règim especial podran efectuar-se tant aportacions directes de la mateixa persona interessada com aportacions a favor seu per part dels qui tinguen amb ella una relació de parentiu en línia directa o col·lateral fins al tercer grau inclusivament, així com del seu cònjuge o de les persones que la tingueren al seu càrrec en règim de tutela o acolliment.  
b) En el cas de les aportacions a favor de persones amb diversitat funcional, estes hauran de ser designades beneficiàries de manera única i irrevocable per a qualsevol contingència. En el cas de la seua defunció, serà aplicable el que s'establix en estes especificacions.  
c) En tot cas, la titularitat dels drets consolidats generats per les aportacions efectuades d'acord amb estes especificacions a favor d'una persona amb diversitat funcional correspondrà a esta última, i exercirà els drets inherents a la seua condició de partícip per si mateixa, o a través del seu representant legal si fora menor d'edat o estiguera legalment incapacitada.  
d) El que s'ha indicat anteriorment s'entén sense perjuí de les aportacions que puga efectuar la mateixa persona amb diversitat funcional al pla i de les contribucions realitzades per l'entitat promotora.  
3. En cap cas la suma de les contribucions anuals imputades per l'entitat promotora i les aportacions que voluntàriament siguen realitzades per les persones partícips, així com les realitzades a favor de persones amb diversitat funcional partícips del pla, superarà el límit legal establit, llevat que siga conseqüència de la mobilització dels drets consolidats existents. A este efecte:  
a) Quan s'aconseguisca el límit esmentat, s'interrompran les aportacions voluntàries periòdiques previstes, així com la possibilitat de realitzar aportacions extraordinàries.  
b) Si l'acumulació de les aportacions realitzades directament per la persona partícip al pla amb altres aportacions realitzades per la mateixa persona partícip a un altre o altres plans de pensions superara el límit màxim legal, esta retirarà els excessos d'aportacions de l'altre pla o plans, i mantindrà les efectuades a este pla.  
c) Els excessos que es produïsquen sobre l'aportació màxima establida podran ser retirats abans del 30 de juny de l'any següent, sense aplicació de la sanció prevista en l'article 36.4 del text refós de la llei. En qualsevol cas, el sobrant es retornarà sense interés o sense cap rendibilitat, i amb deducció, si és el cas, de l'import de les sancions administratives. Si els drets consolidats resultaren insuficients per a la devolució i la persona partícip haguera realitzat aportacions a altres plans de pensions en l'exercici en què es va produir l'excés, la devolució del restant s'efectuarà amb càrrec als drets consolidats dels plans esmentats, sempre que el partícip haguera autoritzat l'entitat gestora perquè esta es dirigisca i reclame del pla o plans de pensions corresponents que conega. En qualsevol altre cas, es retornaran els drets consolidats que corresponguen a l'excés.  
En el supòsit d'excessos per concurrència d'aportacions del promotor i de la persona partícip al pla, es retornaran en primer lloc les aportacions de la persona partícip. En tot cas, seran irrevocables les aportacions efectuades pel promotor i ajustades a les condicions estipulades en les especificacions i als límits establits en la llei.  
  
En el cas que confluïsquen en el mateix exercici aportacions al pla amb aportacions de la persona partícip a plans individuals o associats, hauran de ser retirades en primer lloc les aportacions realitzades al pla individual o associat.  
4. Amb caràcter general, no es podrà simultaniejar la condició de persona partícip i la de persona beneficiària per una mateixa contingència, i són incompatibles la realització d'aportacions i el cobrament de prestacions per la mateixa contingència simultàniament.  
5. Quan una persona partícip accedisca a una situació de jubilació parcial, podrà accedir a la prestació corresponent a jubilació, i en este cas, a partir d'eixe moment, cessaran les contribucions, i les aportacions voluntàries només podran ser per a contingència de defunció. No obstant això, podrà continuar realitzant aportacions al pla per a destinar-les a la contingència de jubilació, que podrà simultaniejar amb el cobrament de prestacions.  
En cas que les persones partícips que es troben en situació de jubilació parcial decidisquen no accedir a cap mena de prestació, les entitats promotores continuaran efectuant aportacions fins a la jubilació total, tenint en compte per al càlcul individualitzat de la contribució el percentatge de jornada efectivament treballat. Així mateix, i en funció del que es disposa en les presents especificacions, les persones partícips que es troben en esta situació podran continuar realitzant aportacions voluntàries pel seu compte.  
A partir de l'accés a la jubilació, la persona partícip podrà continuar realitzant aportacions al pla de pensions. No obstant això, una vegada iniciat el cobrament de la prestació de jubilació, les aportacions només podran destinar-se a les contingències de defunció i dependència.  
El mateix règim s'aplicarà quan no siga possible l'accés de la persona partícip a la jubilació en els supòsits previstos en l'article 7.a.2 i en l'article 8.1 del Reial decret 304/2004. En estos casos, la persona partícip amb almenys 65 o 60 anys, respectivament, podrà continuar realitzant aportacions. No obstant això, una vegada iniciat el cobrament o bestreta de la prestació corresponent a jubilació, les aportacions posteriors només podran destinar-se a les contingències de defunció i dependència.  
No obstant el que es disposa en els paràgrafs anteriors, si, una vegada cobrada la prestació o iniciat el cobrament, la persona beneficiària és donada d'alta en un règim de Seguretat Social per exercici o represa d'activitat, podrà reiniciar les seues aportacions per a jubilació una vegada haja percebut la prestació íntegrament o suspés el cobrament, assignant expressament els drets econòmics romanents a la jubilació posterior.  
En el cas de bestreta de la prestació corresponent a jubilació a què es referix l'article 8.2 del Reial decret 304/2004, la persona beneficiària podrà reprendre les aportacions per a qualssevol contingències susceptibles de tindre lloc, inclosa la jubilació, una vegada haja percebut aquella íntegrament o suspés el cobrament, assignant expressament el romanent a altres contingències.  
Les persones en situació d'incapacitat permanent total per a la professió habitual, absoluta per a tot treball o de gran invalidesa, reconeguda en el règim de Seguretat Social corresponent, podran realitzar aportacions a plans de pensions per a la cobertura de les contingències susceptibles de tindre lloc en la persona de l'interessat, tenint en compte el següent:  
En cas de no ser possible l'accés a la jubilació, esta contingència s'entendrà produïda quan la persona interessada arribe a l'edat de 65 anys. El que s'ha indicat anteriorment també podrà aplicar-se quan el règim de Seguretat Social corresponent preveja la jubilació per incapacitat i esta es produïsca amb anterioritat a l'edat de 65 anys.  
Una vegada haja tingut lloc una contingència d'incapacitat laboral, la persona partícip podrà continuar realitzant aportacions al pla de pensions, i podrà sol·licitar el cobrament de la prestació d'incapacitat posteriorment.  
La persona beneficiària de la prestació d'un pla de pensions per incapacitat permanent podrà reprendre les aportacions a plans de pensions per a qualssevol altres contingències susceptibles de tindre lloc una vegada haja percebut aquella íntegrament o suspés el cobrament, assignant expressament el romanent a altres contingències susceptibles de tindre lloc.  
La continuïtat en el cobrament de les prestacions a què es referixen els apartats anteriors serà compatible amb l'alta posterior de la persona beneficiària en un règim de Seguretat Social per exercici d'activitat.  
  
La percepció dels drets consolidats per malaltia greu o desocupació de llarga duració serà incompatible amb la realització d'aportacions a qualsevol pla de pensions, excepte les que resulten obligatòries o vinculades a les del promotor del pla d'ocupació.  
La persona partícip podrà reprendre les aportacions per a qualssevol contingències susceptibles de tindre lloc una vegada haja percebut íntegrament els drets consolidats o suspés el cobrament, assignant expressament el romanent a estes contingències.»  
  
Quatre.  
Es modifica l'article 29, afegint després del cas d el paràgraf següent:  
«La persona partícip o beneficiària del pla que decidisca mobilitzar els seus drets haurà de dirigir-se a l'entitat gestora del fons de destinació, a la qual ordenarà per un mitjà fefaent la realització de les gestions necessàries. L'entitat gestora de destinació haurà de comprovar el compliment dels requisits establits en la llei i en la seua normativa de desenvolupament per a la mobilització dels dits drets, i sol·licitar a la gestora del fons el traspàs dels drets indicant-li, almenys, el pla i fons de pensions de destinació, el depositari d'este i les dades del compte del fons de pensions de destinació al qual ha d'efectuar-se el traspàs. L'entitat gestora, una vegada realitzades les comprovacions que estime necessàries, haurà d'ordenar la transferència bancària corresponent i remetre a la gestora de destinació tota la informació financera i fiscal necessària per al traspàs. En els traspassos sol·licitats per persones partícips, esta informació inclourà un detall de la quantia de cadascuna de les aportacions realitzades de les quals deriven els drets consolidats objecte de traspàs i de les dates en què es van fer efectives.  
  
L'entitat gestora de destinació conservarà la documentació derivada de les mobilitzacions entre plans de pensions a la disposició de l'entitat gestora d'origen i de les entitats depositàries dels fons d'origen i de destinació, així com a la disposició de les autoritats competents.»  
  
Cinc.  
Es modifica l'article 30:  
Últim paràgraf del punt 1.b, que queda redactat de la manera següent: «La persona afectada per la malaltia greu podrà ser la persona partícip, o bé el seu cònjuge o parella de fet degudament acreditada mitjançant la seua inscripció en el registre corresponent o un document públic on conste la seua constitució, o alguna persona dels seus descendents o ascendents en primer grau, o una persona que, en règim de tutela o acolliment, convisca amb la persona partícip, o en depenga.»  
Segon paràgraf del punt 2, que queda redactat de la manera següent: «Tractant-se de persones partícips amb els graus de discapacitat descrits en el punt anterior, el supòsit de desocupació de llarga duració serà aplicable quan esta situació afecte la persona partícip amb discapacitat o el seu cònjuge o parella de fet degudament acreditada mitjançant la seua inscripció en el registre corresponent o un document públic on conste la seua constitució. O, igualment, un dels seus parents en línia directa o col·lateral, fins al tercer grau inclusivament, de qui depenga econòmicament, o que tinga al seu càrrec per causa de tutela o acolliment.»  
  
S'afig el punt 6: «A partir de l'1 de gener de 2025, la persona partícip podrà disposar anticipadament de l'import, mitjançant un pagament únic o en pagaments successius, dels seus drets consolidats corresponents a aportacions voluntàries realitzades amb almenys deu anys d'antiguitat, inclosos els drets consolidats existents el 31 de desembre de 2015 en els termes, les condicions i els límits previstos en la legislació vigent en cada moment.  
Este règim s'aplicarà igualment als drets consolidats de les persones partícips acollides al règim especial per a persones amb discapacitat i d'acord amb els termes, les condicions i els límits previstos en la legislació vigent en cada moment.»  
  
València, 21 de maig de 2024.- El president de la Comissió de Control del Pla de Pensions per al Personal Empleat Públic de la Generalitat: Eusebio Monzó Martínez.